Document ID: 32015D0216

Title and Content:
ΕΚΤΕΛΕΣΤΙΚΉ ΑΠΌΦΑΣΗ (ΕΕ) 2015/216 ΤΗΣ ΕΠΙΤΡΟΠΉΣ της 10ης Φεβρουαρίου 2015 για την τροποποίηση της απόφασης 2000/572/ΕΚ όσον αφορά την αναφορά στο Εναρμονισμένο Σύστημα (ΕΣ) στο υπόδειγμα πιστοποιητικού για τα παρασκευάσματα κρέατος και για την τροποποίηση της απόφασης 2007/777/ΕΚ όσον αφορά την εγγραφή του Ισραήλ στον κατάλογο τρίτων χωρών ή μερών τους απ' όπου επιτρέπεται η είσοδος προϊόντων με βάση το κρέας και επεξεργασμένων στομαχιών, ουροδόχων κύστεων και εντέρων [κοινοποιηθείσα υπό τον αριθμό C(2015) 438] (Κείμενο που παρουσιάζει ενδιαφέρον για τον ΕΟΧ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, Έχοντας υπόψη την οδηγία 2002/99/ΕΚ του Συμβουλίου, της 16ης Δεκεμβρίου 2002, για τους κανόνες υγειονομικού ελέγχου που διέπουν την παραγωγή, μεταποίηση, διανομή και εισαγωγή προϊόντων ζωικής προέλευσης που προορίζονται για ανθρώπινη κατανάλωση (1), και ιδίως την εισαγωγική φράση του άρθρου 8, το άρθρο 8 παράγραφος 1 πρώτο εδάφιο, το άρθρο 8 παράγραφος 4 και το άρθρο 9 στοιχείο α), Εκτιμώντας τα ακόλουθα: (1) Με την απόφαση 2007/777/ΕΚ της Επιτροπής (2) θεσπίζονται κανόνες σχετικοί με την υγεία των ζώων και τη δημόσια υγεία για τις εισαγωγές στην Ένωση και τη διαμετακόμιση και την αποθήκευση στην Ένωση φορτίων προϊόντων με βάση το κρέας, επεξεργασμένων στομαχιών, ουροδόχων κύστεων και εντέρων, όπως ορίζονται στο παράρτημα I του κανονισμού (ΕΚ) αριθ. 853/2004 του Ευρωπαϊκού Κοινοβουλίου και του Συμβουλίου (3). (2) Στο μέρος 2 του παραρτήματος II της εν λόγω απόφασης περιλαμβάνεται κατάλογος τρίτων χωρών ή μερών τους από όπου επιτρέπεται η είσοδος στην Ένωση των εν λόγω προϊόντων, υπό την προϋπόθεση ότι έχουν υποστεί τη σχετική επεξεργασία που αναφέρεται στο μέρος 4 του εν λόγω παραρτήματος. (3) Το Ισραήλ περιλαμβάνεται στο μέρος 2 του παραρτήματος II της απόφασης 2007/777/ΕΚ ως χώρα από την οποία επιτρέπεται, μεταξύ άλλων, να εισέρχονται στην Ένωση προϊόντα με βάση το κρέας και επεξεργασμένα στομάχια, ουροδόχοι κύστεις και έντερα που προέρχονται από πουλερικά, εκτρεφόμενα πτερωτά θηράματα και άγρια πτερωτά θηράματα τα οποία έχουν υποστεί μη ειδική επεξεργασία («επεξεργασία Α»). (4) Τον Ιούνιο του 2014, το Γραφείο Τροφίμων και Κτηνιατρικών Θεμάτων πραγματοποίησε επιθεώρηση στο Ισραήλ με σκοπό να αξιολογήσει τους ελέγχους υγείας των ζώων για τα πουλερικά και τα προϊόντα πουλερικών που προορίζονται για εξαγωγή προς την Ένωση («επιθεώρηση 2014»). (5) Στην επιθεώρηση του 2014 εντοπίστηκαν ορισμένες σημαντικές ελλείψεις σε σχέση με τα μέτρα καταπολέμησης της ψευδοπανώλους των πτηνών και την κτηνιατρική πιστοποίηση για προϊόντα πουλερικών που προορίζονται για είσοδο στην Ένωση, τις οποίες αποκατέστησε άμεσα το Ισραήλ. (6) Παρά τις προσπάθειες και ορισμένες βελτιώσεις στη βιοπροφύλαξη και άλλα προληπτικά μέτρα για την ψευδοπανώλη των πτηνών που εφάρμοσε το Ισραήλ τα τελευταία χρόνια, εξακολουθούν να εκδηλώνονται τακτικά εστίες της νόσου τόσο σε οικιακά σμήνη όσο και σε σμήνη πτηνοτροφικών εκμεταλλεύσεων και η εν λόγω νόσος κατά πάσα πιθανότητα δεν θα ελεγχθεί πλήρως ούτε θα εκριζωθεί στο εγγύς μέλλον. (7) Λόγω της εμμονής του ιού της ψευδοπανώλους των πτηνών στο Ισραήλ και τις συνεχείς εκδηλώσεις εστιών σε σμήνη πτηνοτροφικών εκμεταλλεύσεων, είναι ανάγκη να υπάρξουν καλύτερες εγγυήσεις ασφάλειας κατά την είσοδο προϊόντων πουλερικών από το Ισραήλ στην Ένωση. (8) Η ισχύουσα «επεξεργασία Α» που δεν προβλέπει καθορισμένη ελάχιστη θερμοκρασία κατά τη μεταποίηση, η οποία προβλέπεται για το Ισραήλ στην απόφαση 2007/777/ΕΚ, δεν αρκεί για την εξάλειψη των κινδύνων για την υγεία των ζώων οι οποίοι συνδέονται με την είσοδο στην Ένωση προϊόντων με βάση το κρέας και επεξεργασμένων στομαχιών, ουροδόχων κύστεων και εντέρων που προορίζονται για κατανάλωση από τον άνθρωπο και έχουν προέλθει από κρέας πουλερικών, εκτρεφόμενων στρουθιονιδών και άγριων πτερωτών θηραμάτων λόγω της τρέχουσας επιδημιολογικής κατάστασης της ψευδοπανώλους των πτηνών στην εν λόγω χώρα. (9) Συνεπώς, το μέρος 2 του παραρτήματος II της απόφασης 2007/777/ΕΚ θα πρέπει να τροποποιηθεί κατά τρόπο ώστε να απαιτείται η αυστηρότερη «επεξεργασία D» που συνεπάγεται ότι τα προϊόντα πρέπει να μεταποιούνται σε ελάχιστη θερμοκρασία 70 °C σε ολόκληρο το προϊόν ώστε να αδρανοποιηθεί ο ιός της ψευδοπανώλους των πτηνών στην περίπτωση παρουσίας του στην πρώτη ύλη. (10) Λόγω της κατάστασης της υγείας των ζώων στο Ισραήλ, προβλέπεται επίσης να επιβληθούν περιορισμοί στην είσοδο άλλων προϊόντων πουλερικών που καλύπτονται από τον κανονισμό (ΕΚ) αριθ. 798/2008 της Επιτροπής (4) από την εν λόγω χώρα στην Ένωση ή πρόσθετες απαιτήσεις για την υγεία των ζώων, συμπεριλαμβανομένων εργαστηριακών δοκιμών, ώστε να βελτιωθούν οι εγγυήσεις για τέτοιου είδους προϊόντα με τροποποίηση της παρούσας πράξης. (11) Το παράρτημα II της απόφασης 2000/572/ΕΚ της Επιτροπής (5) καθορίζει το υπόδειγμα πιστοποιητικού υγείας των ζώων και δημόσιας υγείας για τα παρασκευάσματα κρέατος που προορίζονται για αποστολή από τρίτες χώρες στην Ευρωπαϊκή Κοινότητα και το παράρτημα III προβλέπει υπόδειγμα πιστοποιητικού για τη διαμετακόμιση και την αποθήκευση των παρασκευασμάτων κρέατος. Σύμφωνα με το μέρος I των παρατηρήσεων στα εν λόγω υποδείγματα πιστοποιητικών, τα προϊόντα προς εισαγωγή ή διαμετακόμιση στην Ένωση θα πρέπει να περιγράφονται με αναφορά στους σχετικούς κωδικούς του Εναρμονισμένου Συστήματος (ΕΣ) 02.10, 16.01 και 16.02. (12) Ωστόσο, ορισμένα τρόφιμα που προέρχονται από πουλερικά και τα οποία ορίζονται ως παρασκευάσματα κρέατος δεν καλύπτονται από τους εν λόγω κωδικούς του ΕΣ. Για να είναι δυνατή η σωστή πιστοποίηση των εν λόγω προϊόντων, πρέπει να προστεθεί ο κωδικός ΕΣ 02.07 στο μέρος 1 των παρατηρήσεων του υποδείγματος πιστοποιητικού υγείας των ζώων και δημόσιας υγείας για τα παρασκευάσματα κρέατος που προορίζονται για αποστολή από τρίτες χώρες στην Ευρωπαϊκή Κοινότητα και του υποδείγματος για τη διαμετακόμιση και την αποθήκευση παρασκευασμάτων κρέατος. (13) Για να αποφευχθούν περιττές διαταραχές του εμπορίου, η παρούσα απόφαση θα πρέπει να προβλέπει μεταβατική περίοδο ώστε να επιτραπεί η είσοδος στην Ένωση φορτίων προϊόντων με βάση το κρέας και επεξεργασμένων στομαχιών, ουροδόχων κύστεων και εντέρων που προορίζονται για κατανάλωση από τον άνθρωπο και προέρχονται από πουλερικά, εκτρεφόμενα πτερωτά θηράματα και άγρια πτερωτά θηράματα καθώς και φορτίων παρασκευασμάτων κρέατος που έχουν παραχθεί, αποσταλεί ή είναι καθ' οδόν προς την Ένωση πριν από την έναρξη ισχύος της παρούσας απόφασης. (14) Για λόγους διαφάνειας της αγοράς και σύμφωνα με το δημόσιο διεθνές δίκαιο, θα πρέπει να διασαφηνιστεί ότι τα εδάφη που καλύπτονται από τα πιστοποιητικά περιορίζονται στην επικράτεια του κράτους του Ισραήλ, με εξαίρεση τα εδάφη που βρίσκονται υπό ισραηλινή διοίκηση από τον Ιούνιο του 1967, δηλαδή, τα Υψίπεδα του Γκολάν, η Λωρίδα της Γάζας, η Ανατολική Ιερουσαλήμ και η υπόλοιπη Δυτική Όχθη, τα οποία θα πρέπει να αναφερθούν στο μέρος 2 του παραρτήματος II. (15) Συνεπώς, οι αποφάσεις 2000/572/ΕΚ και 2007/777/ΕΚ θα πρέπει να τροποποιηθούν αναλόγως. (16) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής φυτών, ζώων, τροφίμων και ζωοτροφών, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Τροποποιήσεις στην απόφαση 2000/572/ΕΚ Τα παραρτήματα ΙΙ και ΙΙΙ της απόφασης 2000/572/ΕΚ τροποποιούνται σύμφωνα με το παράρτημα I της παρούσας απόφασης. Άρθρο 2 Τροποποιήσεις στην απόφαση 2007/777/ΕΚ Το παράρτημα II της απόφασης 2007/777/ΕΚ τροποποιείται σύμφωνα με το παράρτημα II της παρούσας απόφασης. Άρθρο 3 Μεταβατικές διατάξεις για τις τροποποιήσεις στην απόφαση 2007/777/ΕΚ Για μια μεταβατική περίοδο έως την 28η Φεβρουαρίου 2015, τα φορτία που προέρχονται από το Ισραήλ, συμπεριλαμβανομένων όσων μεταφέρονται μέσω ανοιχτής θάλασσας, τα οποία περιέχουν προϊόντα με βάση το κρέας και επεξεργασμένα στομάχια, ουροδόχους κύστεις και έντερα που προέρχονται από πουλερικά, εκτρεφόμενα πτερωτά θηράματα και άγρια πτερωτά θηράματα, τα οποία έχουν υποστεί τη μη ειδική επεξεργασία Α που ορίζεται στο μέρος 4 του παραρτήματος II της απόφασης 2007/777/ΕΚ όπως προβλέπεται από την εν λόγω απόφαση, πριν από τις τροποποιήσεις που επέρχονται με την παρούσα απόφαση, επιτρέπεται να εισάγονται στην Ένωση ή να διαμετακομίζονται μέσω της Ένωσης, υπό την προϋπόθεση ότι συνοδεύονται από πιστοποιητικό δημόσιας υγείας και υγείας των ζώων σύμφωνα με την απόφαση 2007/777/ΕΚ, συμπληρωμένο, υπογεγραμμένο και με ημερομηνία το αργότερο 31 Ιανουαρίου 2015. Άρθρο 4 Αποδέκτες Η παρούσα απόφαση απευθύνεται στα κράτη μέλη. Βρυξέλλες, 10 Φεβρουαρίου 2015.

Classification Labels:
986
703
36
2394

Label Descriptions:
{"986": "Εμπορικές πράξεις", "703": "Εμπορική νομοθεσία", "36": "ΕΜΠΟΡΙΟ", "2394": "ΤΕΛΩΝΕΙΑΚΗ ΝΟΜΟΘΕΣΙΑ"}

EuroVoc IDs (Original): 2442
2106
2711
5780
614
3156
5877
2736
2737
2705

EuroVoc IDs (Expanded): 2442
2106
2711
5780
614
3156
5877
2736
2737
2705

Dataset Source: meu

Split: test